-----------------------------------------------------------------------
  11. ฐานะทางการเงิน ส่วนที่ 1

  -----------------------------------------------------------------------

(1) งบการเงิน ในระยะเวลา 3 ปีที่ผ่านมา (ปี 2551-2553)

  (ก)สรุปรายงานการสอบบัญชี

นางสาวรัตนา จาละผู้สอบบัญชีรับอนุญาต ทะเบียนเลข 3734 บริษัท สำนักงาน เอินส์ท แอนด์ ยัง
จำกัด เป็นผู้ตรวจสอบงบการเงินรวม สำหรับปีสิ้นสุดวันที่ 31 ธันวาคม 2551 นางสาวกมลทิพย์
เลิศวิทย์วรเทพ ผู้สอบบัญชีรับอนุญาต ทะเบียนเลข 4377 บริษัท สำนักงาน เอินส์ท แอนด์ ยัง
จำกัด เป็นผู้ตรวจสอบงบการเงินรวม สำหรับปีสิ้นสุดวันที่ 31 ธันวาคม 2552 และ นายวิชาติ
โลเกศกระวี ผู้สอบบัญชีรับอนุญาต เลขทะเบียน 4451 บริษัท สำนักงาน เอินส์ท แอนด์ ยัง จำกัด
เป็นผู้ตรวจสอบงบการเงินรวม สำหรับปีสิ้นสุดวันที่ 31 ธันวาคม 2553

ได้แสดงความเห็นไว้อย่างไม่มีเงื่อนไข ว่างบการเงินที่ได้ตรวจสอบแสดงถึงฐานะการเงิน
ผลการดำเนินงานและกระแสเงินสดที่ถูกต้องตามที่ควรในสาระสำคัญตามหลักการบัญชีที่รับรองทั่วไป

สำหรับปีสิ้นสุดวันที่ 31 ธันวาคม 2553 ได้แสดงความเห็นไว้ดังต่อไปนี้

ข้าพเจ้าได้ตรวจสอบงบดุลรวม ณ วันที่ 31 ธันวาคม 2553 งบกำไรขาดทุนรวม
งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับปีสิ้นสุดวันเดียวกันของบริษัท
ไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด (มหาชน) และบริษัทย่อย
และได้ตรวจสอบงบการเงินเฉพาะกิจการของบริษัท ไทยรับเบอร์ลาเท็คซ์คอร์ปอร์เรชั่น
(ประเทศไทย) จำกัด (มหาชน) ด้วยเช่นกัน
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่อ
งบการเงินดังกล่าวจากผลการตรวจสอบของข้าพเจ้า
ข้าพเจ้ามิได้ตรวจสอบงบการเงินสำหรับปีสิ้นสุดวันที่ 31 ธันวาคม 2553 ของบริษัทย่อยสองแห่ง
ซึ่งงบการเงินของบริษัทย่อยนั้นได้รวมอยู่ในงบการเงินรวมโดยมียอดสินทรัพย์รวมอยู่ในงบการเงินรวม
ณ วันที่ 31 ธันวาคม 2553 จำนวนประมาณ 149.25 ล้านบาท หรือคิดเป็นร้อยละ 2.73
ของสินทรัพย์รวม
และมีรายได้รวมอยู่ในงบกำไรขาดทุนรวมสำหรับปีสิ้นสุดวันเดียวกันเป็นจำนวนประมาณ 7.04
ล้านบาท หรือคิดเป็นร้อยละ 0.05 ของรายได้รวม
งบการเงินของบริษัทย่อยดังกล่าวตรวจสอบโดยผู้สอบบัญชีอื่น
ซึ่งข้าพเจ้าได้รับรายงานการตรวจสอบจากผู้สอบบัญชีของบริษัทย่อยนั้นแล้ว
ดังนั้นการรายงานของข้าพเจ้าในส่วนที่เกี่ยวข้องกับจำนวนเงินและรายการต่าง ๆ
ของบริษัทย่อยดังกล่าว ซึ่งรวมอยู่ในงบการเงินรวมนี้
จึงถือตามรายงานการตรวจสอบของผู้สอบบัญชีอื่นนั้น งบการเงินรวม ของบริษัท
ไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด (มหาชน) และบริษัทย่อย
และงบการเงินเฉพาะกิจการของบริษัท ไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด
(มหาชน) สำหรับปีสิ้นสุดวันที่ 31 ธันวาคม 2552 ที่แสดงเปรียบเทียบไว้ ณ ที่นี้
ได้ตรวจสอบโดยผู้สอบบัญชีอื่นในสำนักงานเดียวกับข้าพเจ้าตามมาตรฐานการสอบบัญชีที่รับรองทั่วไปและจากการตรวจสอบของผู้สอบบัญชีท่านนั้น
และโดยอาศัยรายงานของผู้สอบบัญชีอื่น
ผู้สอบบัญชีท่านนั้นได้แสดงความเห็นอย่างมีเงื่อนไขต่องบการเงินดังกล่าวเกี่ยวกับการถูกจำกัดขอบเขตการตรวจสอบงบการเงินของบริษัทย่อยในต่างประเทศแห่งหนึ่ง
และได้ให้ข้อสังเกตเกี่ยวกับการเปลี่ยนแปลงนโยบายการบัญชีในการบันทึกสินค้าคงเหลือของบริษัทฯ
และบริษัทย่อยจากวิธีเข้าก่อน -
ออกก่อนเป็นวิธีถัวเฉลี่ยถ่วงน้ำหนักและได้ให้ข้อสังเกตในประเด็นข้อกล่าวหาเกี่ยวกับการบุกรุกป่าสงวนแห่งชาติ
ตามรายงานลงวันที่ 1 มีนาคม 2553

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

จากการตรวจสอบของข้าพเจ้าและรายงานของผู้สอบบัญชีอื่น ข้าพเจ้าเห็นว่า
งบการเงินข้างต้นนี้แสดงฐานะการเงิน ณ วันที่ 31 ธันวาคม 2553
ผลการดำเนินงานและกระแสเงินสดสำหรับปีสิ้นสุดวันเดียวกันของบริษัท
ไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด (มหาชน) และบริษัทย่อย
และเฉพาะกิจการของบริษัท ไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

โดยมิได้เป็นการแสดงความเห็นอย่างมีเงื่อนไขต่องบการเงินข้างต้น
ข้าพเจ้าขอให้สังเกตเรื่องดังต่อไปนี้

ก) ตามที่ได้กล่าวไว้ในหมายเหตุประกอบงบการเงินข้อ 4 ในปี 2553
บริษัทฯและบริษัทย่อยได้เปลี่ยนแปลงนโยบายการบัญชีเกี่ยวกับผลประโยชน์พนักงาน
โดยบริษัทฯและบริษัทย่อยได้ปรับย้อนหลังงบการเงิน ณ วันที่ 31 ธันวาคม 2552
และสำหรับปีสิ้นสุดวันเดียวกัน เพื่อสะท้อนถึงการเปลี่ยนแปลงนโยบายการบัญชีดังกล่าว

ข) ตามที่ได้กล่าวไว้ในหมายเหตุประกอบงบการเงินข้อ 31.4
บริษัทย่อยแห่งหนึ่งของบริษัทฯถูกเจ้าพนักงานกรมสอบสวนคดีพิเศษแจ้งข้อกล่าวหาว่าบุกรุกป่าสงวนแห่งชาติจำนวนประมาณ
900 ไร่ เพื่อเข้าไปปลูกสวนยางพารา
ฝ่ายบริหารของบริษัทฯและบริษัทย่อยดังกล่าวปฏิเสธข้อกล่าวหาและได้ชี้แจงว่าการพิจารณาจัดหาที่ดินเพื่อปลูกสวนยางพาราของบริษัทย่อยเป็นไปตามขั้นตอนของกฎหมายและการได้มาของสิทธิการใช้ประโยชน์ในที่ดินเป็นไปอย่างถูกต้องตามกฎหมาย
ขณะนี้เรื่องกำลังอยู่ในระหว่างการพิจารณาของเจ้าพนักงาน
ซึ่งฝ่ายบริหารเชื่อว่าผลสรุปของเรื่องดังกล่าวจะไม่ก่อให้เกิดความเสียหายที่เป็นสาระสำคัญต่อบริษัทฯและบริษัทย่อย

[]

[]

[]

[]

[]

[]

[]

[]

[]

(2) คำอธิบายและการวิเคราะห์ฐานะการเงินและผลการดำเนินงาน

1. ผลการดำเนินงาน

(ก) ภาพรวมของผลการดำเนินงาน

ภาพรวมผลการดำเนินงานปี 2553 บริษัทและบริษัทในเครือมีรายได้รวม 13,090 ล้านบาท เพิ่มขึ้น
5,112 ล้านบาท หรือ 64 % ในขณะที่ต้นทุนขายและค่าใช้จ่ายรวมอยู่ที่ 12,839 ล้านบาท เพิ่มขึ้น
4,978 ล้านบาท หรือ 63 % เช่นเดียวกัน จึงเกิดผลกำไรสุทธิ 250 ล้านบาท
กำไรเพิ่มขึ้นจากปีก่อน 134 ล้านบาท สินทรัพย์รวมอยู่ที่ 6,289 ล้านบาท เพิ่มขึ้น 1,674 ล้านบาท
หรือ 36 % หนี้สินรวมอยู่ที่ 5,246 ล้านบาท เพิ่มขึ้น 1,547 ล้านบาท หรือ 42 % และ
ส่วนผู้ถือหุ้นรวมอยู่ที่ 1,044 ล้านบาท เพิ่มขึ้น 127 ล้านบาท หรือ 12 %
สาเหตุหลักของผลการดำเนินการที่ดีเกิดจาก ความสามารถในการดำเนินการของบริษัท และ
บริษัทในเครือ
ประกอบกับในปีที่ผ่านมาความต้องการสินค้ายางพารามีความต้องการเพิ่มขึ้นจากภาวะเศรษฐกิจที่ฟื้นตัว
โดยเฉพาะการเติบโตของเศรษฐกิจในประเทศจีน ทำให้ความต้องการสินค้าเพิ่มขึ้น
ประกอบกับผลผลิตยางพาราในประเทศที่ลดลงทำให้ราคาสินค้าปรับตัวเพิ่มขึ้น ณ
สิ้นปีที่ผ่านมามีรายการเปลี่ยนแปลงของผลการดำเนินงานดังต่อไปนี้

1.รายได้จากการขายและบริการอยู่ที่ 12,912 ล้านบาท เพิ่มขึ้น 4,998 ล้านบาท หรือ 63 %
เนื่องจากราคาขายเพิ่มขึ้นตามภาวะราคายางพาราที่ปรับตัวสูงขึ้นอย่างต่อเนื่องในปีที่ผ่านมา

2.ต้นทุนขายและบริการอยู่ที่ 12,068 ล้านบาท เพิ่มขึ้น 4,897 ล้านบาท หรือ 68 %

3.เกิดกำไรขั้นต้นที่ 845 ล้านบาท เพิ่มขึ้น 101 ล้านบาท หรือ 14 %

4.ค่าใช้จ่ายขายและบริหารอยู่ที่ 549 ล้านบาท เพิ่มขึ้น 91 ล้านบาท หรือ 20%

5.รายได้อื่นมีจำนวน 177 ล้านบาท เพิ่มขึ้น 113 ล้านบาท หรือ 176 % (รายการหลักที่เพิ่มขึ้น
คือ กำไรจากอัตราแลกเปลี่ยนมาอยู่ที่ 106 ล้านบาท หรือ เพิ่มขึ้น 103 ล้านบาทจากปี 2552)

6.ขาดทุนจากการซื้อขายสินค้าเกษตรล่วงหน้า 9 ล้านบาท ลดลง 1.4 ล้านบาท หรือ 13%

7.ค่าใช้จ่ายอื่น มีจำนวน 44 ล้านบาท ลดลง 44 ล้านบาท หรือ 50%

8.ภาษีเงินได้นิติบุคคล จำนวน 20 ล้านบาท

(ข) ผลการดำเนินงานของกลุ่มธุรกิจหลัก

กลุ่มน้ำยางข้น :

(1) รายได้จากการขายปี 2553 อยู่ที่ 10,227 ล้านบาท เพิ่มขึ้น 3,662 ล้านบาท หรือ 56%
    เมื่อเทียบกับปี 2552 เป็นผลจากราคาขายที่เพิ่มขึ้นถึง 69% ในขณะที่ปริมาณการขายลดลง 6%
    มาอยู่ที่ 134,086 ตัน เกิดจากภาวะเศรษฐกิจโลกที่มีแนวโน้มฟื้นตัว
    โดยเฉพาะการเจริญเติบโตทางเศรษฐกิจของจีน
    ที่เป็นตัวผลักดันอุตสาหกรรมการผลิตรถยนต์ของโลก จึงทำให้มีความต้องการยางพาราเพิ่มขึ้น
    ส่งผลให้ราคาขายปรับตัวสูงขึ้น
    ในขณะเดียวกันราคายางที่ได้ปรับตัวสูงขึ้นมากจากผลผลิตที่ลดลง
    ทำให้ปริมาณการขายลดลงเล็กน้อย แต่ยอดขายเพิ่มขึ้นจากราคาขายสินค้าที่เพิ่มขึ้น

(2) รายได้อื่น อยู่ที่ 178 ล้านบาท เพิ่มขึ้น 113 ล้านบาท
    สาเหตุที่เพิ่มขึ้นเกิดจากรายการกำไรจากอัตราแลกเปลี่ยน ดอกเบี้ยรับที่เพิ่มขึ้น

(3) ต้นทุนขายและค่าใช้จ่ายรวม ต้นทุนขายและค่าใช้จ่ายรวมอยู่ที่ 10,040 ล้านบาท เพิ่มขึ้น
    3,438 ล้านบาท หรือ 52% เนื่องจากราคาวัตถุดิบเพิ่มขึ้น เฉลี่ย 88%
    ค่าใช้จ่ายขายและบริหารอยู่ที่ 448 ล้านบาท เพิ่มขึ้น 32 ล้านบาท หรือ 8%
    เกิดจากรายการค่าเผื่อหนี้สูญที่เพิ่มขึ้นจำนวน 30 ล้านบาท ดอกเบี้ยจ่ายอยู่ที่ 141 ล้านบาท
    เพิ่มขึ้น 15 ล้านบาท หรือ 12% เนื่องจากราคาวัตถุดิบเพิ่มขึ้น

(4) กำไร (ขาดทุน) กำไรสุทธิอยู่ที่ 141 ล้านบาท
    เทียบกับผลประกอบการที่ขาดทุนสุทธิของปีก่อนที่ 47 ล้านบาท

(5) อัตราผลตอบแทนต่อผู้ถือหุ้น ในปี 2553 บริษัท ไทยรับเบอร์ลาเท็คซ์กรุ๊ป จำกัด
    ได้จ่ายเงินปันผลให้แก่บริษัทแม่ คือ บริษัท ไทยรับเบอร์ลาเท็คซ์คอร์ปอร์เรชั่น (ประเทศไทย)
    จำกัด (มหาชน) จำนวน 81.6 ล้านบาท จากกำไรสุทธิ 121.5 ล้านบาท
    คิดเป็นอัตราการจ่ายเงินปันผล 67.16 %

  กลุ่มเส้นด้ายยางยืด

(1) รายได้จากการขาย ปี 2552 มีรายได้จากการขาย 2,122 ล้านบาท เพิ่มขึ้น 672 ล้านบาท
    หรือ เพิ่มขึ้น 46% เกิดจากปริมาณการขายที่เพิ่มขึ้น 18%
    ซึ่งเป็นไปตามปริมาณความต้องการสินค้าเส้นด้ายยางยืดที่เพิ่มขึ้น โดยเฉพาะประเทศจีน

(2) รายได้อื่น อยู่ที่ 52 ล้านบาท เพิ่มขึ้น 32 ล้านบาท หรือ เพิ่มขึ้น 160%
    เกิดจากกำไรจากอัตราแลกเปลี่ยน 32 ล้านบาท เพิ่มขึ้นจากปีก่อนถึง 29 ล้านบาท

(3) ต้นทุนขายและค่าใช้จ่ายรวม ต้นทุนขายและค่าใช้จ่ายรวมอยู่ที่ 2,039 ล้านบาท เพิ่มขึ้น 774
    ล้านบาท หรือ 61% เนื่องจากปริมาณการผลิตและขายที่เพิ่มขึ้น
    อีกทั้งมาจากราคาวัตถุดิบที่ปรับตัวเพิ่มขึ้น

(4) กำไร (ขาดทุน) มีกำไรสุทธิ 135 ล้านบาท ลดลง 70 ล้านบาท หรือลดลง 34%
    โดยอัตรากำไรสุทธิอยู่ที่ 6% เทียบกับปีก่อนที่มีอัตรากำไรสุทธิที่ 14%

(5) อัตราผลตอบแทนต่อผู้ถือหุ้น ในปี 2553 บริษัท เวิลด์เฟล็กซ์ จำกัด
(มหาชน)ได้จ่ายเงินปันผลให้แก่บริษัทแม่ คือ บริษัท ไทยรับเบอร์ลาเท็คซ์คอร์ปอร์เรชั่น
(ประเทศไทย) จำกัด (มหาชน) จำนวน 94.75 ล้านบาท จากกำไรสุทธิ 135 ล้านบาท
คิดเป็นอัตราการจ่ายเงินปันผล 70.19 %

  2. สถานะการเงินของงบการเงินรวม

(1) สินทรัพย์ สินทรัพย์รวมอยู่ที่ 6,289 ล้านบาท เพิ่มขึ้น 1,674 ล้านบาท หรือ 36% จากปีก่อน
    เป็นการเพิ่มขึ้นในสินทรัพย์หมุนเวียน 1,420 ล้านบาท และ ในสินทรัพย์ไม่หมุนเวียน 254
    ล้านบาท

  1.ส่วนประกอบของสินทรัพย์

- สินทรัพย์หมุนเวียน อยู่ที่ 4,292 ล้านบาท เพิ่มขึ้น 1,674 ล้านบาท หรือ 49%
มาจากรายการหลักที่สำคัญ คือ ลูกหนี้การค้าสุทธิเพิ่มขึ้น 338 ล้านบาท
เนื่องจากราคาขายสินค้าที่เพิ่มขึ้น ในส่วนสินค้าคงเหลือสุทธิเพิ่มขึ้น 944 ล้านบาท
เนื่องจากราคาวัตถุดิบที่เพิ่มขึ้น

- สินทรัพย์ไม่หมุนเวียน อยู่ที่ 1,998 ล้านบาท เพิ่มขึ้น 254 ล้านบาท หรือ 15%
เกิดจากการเพิ่มขึ้นของเงินลงทุนในบริษัทร่วม และภาษีเงินได้หัก ณ ที่จ่าย ที่เกิดขึ้น

  2.คุณภาพสินทรัพย์

  - สินทรัพย์ ในปี 2553 ไม่เกิดค่าสำรองการเสื่อมสภาพและการลดมูลค่าของสินค้าคงเหลือ

  - ลูกหนี้ มีโครงสร้างดังนี้

(1) ยังไม่ครบกำหนดชำระอยู่ที่ 65% ลดลงกว่าปีก่อน ซึ่งอยู่ที่ 71%

(2) เกินกำหนดชำระน้อยกว่า 365 วันอยู่ที่ 29% เพิ่มขึ้นจากปีก่อนที่อยู่ที่ 19%

(3) ส่วนที่ตั้งค่าเผื่อหนี้สงสัยจะสูญไว้ครบแล้ว 94 ล้านบาท หรือยู่ที่ 5% เท่ากับปี 2552
    ส่วนใหญ่ผิดนัดชำระเกินกว่า 1 ปี หรือ อยู่ระหว่างการดำเนินคดี

(2) สภาพคล่อง

  1.กระแสเงินสด งบการเงินรวมปี 2553 มีการเปลี่ยนแปลงกระแสเงินสด ดังนี้

- เงินสดสุทธิจาก (ใช้ไปใน) กิจกรรมการดำเนินงาน ปี 2553
มีเงินสดสุทธิใช้ไปในกิจกรรมดำเนินงาน 880 ล้านบาท ในขณะที่ปี 2552
มีเงินสดสุทธิใช้ไปในกิจกรรมดำเนินงาน 306 ล้านบาท ซึ่งเกิดจากรายการลูกหนี้การค้าที่เพิ่มขึ้น
363 ล้านบาท เทียบกับลูกหนี้การค้าที่เพิ่มขึ้น 279 ล้านบาท ในปีก่อน และ
รายการสินค้าคงเหลือที่เพิ่มขึ้น 944 ล้านบาท เทียบกับสินค้าคงเหลือที่เพิ่มขึ้น 428 ล้านบาท
ในปีก่อน เป็นผลจากการเพิ่มขึ้นของปริมาณการผลิต ราคาวัตถุดิบที่ปรับตัวเพิ่มขึ้น

- เงินสดสุทธิจาก (ใช้ไปใน) กิจกรรมการลงทุน ปี 2553 มีเงินสดสุทธิใช้ไปในกิจกรรมลงทุน
347 ล้านบาท เพิ่มขึ้นกว่าปีก่อน ซึ่งมีเงินสดสุทธิใช้ไปในกิจกรรมการลงทุน 185 ล้านบาท
เนื่องจากในปี 2553 มีการลงทุนเพิ่มในที่ดิน อาคาร และ อุปกรณ์ 260 ล้านบาท ซึ่งสูงกว่าปี
2552 ซึ่งมีการลงทุนซื้อที่ดิน อาคาร และ อุปกรณ์ รวม 159 ล้านบาท

- เงินสดสุทธิจาก (ใช้ไปใน) กิจกรรมจัดหาเงิน ปี 2553 เกิดเงินสดสุทธิจากกิจกรรมจัดหาเงิน
1,277 ล้านบาท ในขณะที่ปี 2552 เกิดเงินสดสุทธิใช้ไปในกิจกรรมจัดหาเงิน 459 ล้านบาท
เนื่องจากบริษัทได้เพิ่มกิจกรรมการก่อหนี้เงินกู้ยืมเบิกเกินบัญชีและเงินกู้ยืมสถาบันการเงินเพิ่มขึ้น
1,657 ล้านบาท เพื่อซื้อวัตถุดิบในสถานการณ์ที่ราคายางพาราปรับตัวสูงขึ้น

  2.อัตราส่วนสภาพคล่องที่สำคัญ

- อัตราส่วนสภาพคล่อง อยู่ที่ 0.88 เท่า เพิ่มขึ้นจากปีก่อน 0.06 เท่า
เนื่องจากมีการใช้หนี้สินหมุนเวียนในอัตราที่ลดลงเมื่อเทียบกับสินทรัพย์
เพราะใช้ผลกำไรจากการดำเนินธุรกิจ ลงทุนในสินทรัพย์หมุนเวียน

- อัตราส่วนสภาพคล่องหมุนเร็ว อยู่ในระดับ 0.37 เท่า ลดลงจากปีก่อน 0.04 เท่า เนื่องจาก
เงินให้กู้ยืมระยะสั้นและเงินทดรองจ่ายแก่กิจการที่เกี่ยวข้องกันลดลง

  3.ระยะเวลาครบกำหนดของหนี้ระยะสั้นที่มีผลต่อสภาพคล่อง ณ สิ้นปี 2553

  ส่วนของเงินกู้ระยะยาวที่ครบกำหนดในปี 2553 มีจำนวน 467 ล้านบาท
  ตามหมายเหตุงบการเงินข้อ 19
  บริษัทได้จัดประเภทเงินกู้ยืมดังกล่าวเป็นส่วนที่ถึงกำหนดชำระภายในหนึ่งปีภายใต้หนี้สินหมุนเวียนในงบดุล
  ณ วันที่ 31 ธันวาคม 2553

(3) รายจ่ายลงทุน

ปี 2553 บริษัทมีการจ่ายเงินลงทุนในบริษัทย่อยรวม 73.75 ล้านบาท
(ตามหมายเหตุประกอบงบการเงินปี 2553 ข้อ 10) และบริษัทมีการจ่ายเงินลงทุนในบริษัทร่วมรวม
29.77 ล้านบาท (ตามหมายเหตุประกอบงบการเงินปี 2553 ข้อ 11)

(4) แหล่งที่มาของเงินทุน

1.ความเหมาะสมของโครงสร้างเงินทุน อัตราส่วนหนี้สินต่อส่วนของผู้ถือหุ้นอยู่ที่ 5.03 เท่า
เพิ่มขึ้นจาก 4.04 เท่าในปี 2552 ในช่วงปี 2553
บริษัทมีนโยบายในการเก็บสินค้าคงเหลือเพิ่มเติมสืบเนื่องจากทั้งภาวะแล้งและภาวะอุทกภัยที่เกิดขึ้น
ประกอบกับราคายางปรับตัวสูงขึ้นกว่าปีก่อนมากกว่า 50 %
ดังนั้นจึงมีการใช้วงเงินกู้ระยะสั้นจากสถาบันการเงินเพิ่มเติมนอกจากการที่ใช้ผลกำไรของบริษัทในการลงทุนในสินทรัพย์หมุนเวียนประเภทสินค้าคงเหลือ

  2.ส่วนของผู้ถือหุ้น อยู่ที่ 1,044 ล้านบาท เพิ่มขึ้น 127 ล้านบาท หรือ 14%

3.หนี้สิน หนี้สินรวมอยู่ที่ 5,246 ล้านบาท เพิ่มขึ้น 1,547 ล้านบาท หรือ 42 %
เนื่องจากการก่อหนี้ระยะสั้นเพิ่มขึ้น เพื่อเป็นเงินทุนหมุนเวียนรองรับการใช้เงินจากราคายางที่สูงขึ้น

(3) ค่าตอบแทนของผู้สอบบัญชี

3.1 ค่าตอบแทนของผู้สอบบัญชี(Audit fee)

บริษัทและบริษัทย่อยจ่ายค่าตอบแทนจากการสอบบัญชีจำนวนเงินรวม 5.80 ล้านบาท

3.2ค่าบริการอื่น (Non-audit fee)

ค่าตอบแทนการตรวจสอบการปฏิบัติตามเงื่อนไขของบัตรส่งเสริมของบริษัทย่อยจำนวน 0.22
ล้านบาท เป็นส่วนที่จะต้องจ่ายในอนาคตทั้งจำนวน